**Драгослав - Павле Аксентијевић** (Београд, 1942) је дипломирао и магистрирао на Ликовној академији у Београду. Бави се древном српском и византијском црквеном музиком. Поје по транскрипцијама неумских записа од 12. до 18. века и по сопственим записима ослањајући се на живо усмено предање. Наступа уз бруј (исон) мањег мушког вокалног састава (до 5 чланова). Ради бележења и снимања напева путовао је по Грчкој, Светој Гори и Kипру. Наступао је широм Србије, у Хрватској, Француској, Аустрији, Немачкој, Грчкој, земљама бившег СССР-а и у САД-у. Године 1988. добио је Прву награду за интерпретацију византијских напева на Међународном хорском фестивалу у Kардици (Грчка), а две године касније награду – за Концерт године на Међународном фестивалу у Москви. Радио Инсбрук је поделио Награду за интерпретацију старе музике између Павла Аксентијевића и Би Би Си-ја. Такође, њему је указана велика част молбом монаштва чувене руске Сергијевске лавре да запева главну литургијску песму у цркви Свете Тројице. Добитник је награде Фонда за културу града Београда за (1989), Златне медаље Kултурно-просветне заједнице Србије за (1990), награде Радио Инсбрука (1990) и Годишње награде Удружења музичких уметника Србије (2000).Цео свој живот Павле Аксентијевић је посветио уметности, откривајући јавности архаични свет музичке и ликовне прошлости српског народа. Оживљавајући тај и такав израз, будећи у нама дух давних времена Аксентијевић нам открива и суштину бића савременог човека, јасно нам показујући да будућност не постоји без прошлости. Аксентијевићева уметничка мисао траје и присутна је у континуитету пет деценија. За то време духовна музика је доживела друштвену трансформацију и постала је заслужено од готово забрањене и проказане музичке области одраз националног бића и стални извор инспирације нових генерација стваралаца.

За то је у многоме заслужан и Аксентијевић. Из ових разлога УМУС са великим задовољством додељује Награду за животно дело нашем великог уметнику, појцу, Драгославу Павлу Аксентијевићу.

Награду за најбоље музичко извођачко остварење за 2020. годинуУМУС додељује

**Маји Рајковић**, редовном професору на ФМУ у Београду и доктору уметности, за реситал одржан 12. децембра 2020. године у великој дворани Коларчеве задужбине. Овај реситал је представљао завршну манифестацију великог пројекта под називом "Женско музичко стваралаштво кроз векове (од 17. до 21. века)" у оквиру којег је пијанисткиња Маја Рајковић реализовала једанаест концерата за само месец дана у разним градовима Србије. Програмом, који је чинио приказ женског клавирског стваралаштва у овом периоду,  представљене су и композиције четири домаће ауторке - Вере Миланковић, Милане Стојадиновић-Милић, Иване Стефановић и Иване Огњановић. Овај наступ представљао је музички догађај највишег уметничког домета, а његов значај у погледу проширивања оште културне перспективе у нашој земљи је утолико већи ако се има у виду да је највећи део програма изведен премијерно. Маја Рајковић у континуитету, осмишљено, продуховљено и снажно исказује своје квалитете као солиста, камерни музичар и педагог. Високи стандарди извођаштва постављени су и на награђеном концерту. Промишљеност, племенит тон и беспрекорна техника допуњени су заокруженом музичком мишљу и беспрекорним складом самог програма. Продубљивање односа према савременом српском стваралаштву представља и окосницу уметничког света који нас окружује. Маја савршено разуме неопходност и потребу такве врсте сагледавања музике. То чини са радошћу и осмехом!

УМУС са великим задовољством годишњу Награду за најбоље музичко - извођачко остварење додељује Маји Рајковић.

Годишњу награду УМУС-а за 2020. годину у категорији најперспективнији млади уметник до 30 година старости добила је барокна виолисткиња и сопранисткиња **Ана Торбица.**

Ана Торбица је дипломирала на Факултету уметности у Нишу, а мастер студије из историјске интерпретације (барокна виола и барокно певање) завршила на познатој Kраљевској академији за музику у Лондону прошле године. Професори у Великој Британији су јој били признати уметници Џејн Роџерс (вођа виола у најпознатијим оркестрим за барокну музику), Николет Мунен (уметнички директор ансамбла The Bach Players и концертмајстор познатих барокних оркестара), као и Мајкл Чанс (један од најпознатијих контратенора и барокних певача света). Током својих студија, Ана је награђена са почасном стипендијом ““Christopher Hogwood”” од Академије, и као такав стипендиста једног од четири велика колеџа у Великој Британији, официјално је позвана у Кембриџ на Пенбрук колеџ. Такође, награђена је и стипендијом Џонатан Џулијан Фонда, те донацијом од Волтер Мек Фарлан Фонда која јој је доделила барокну виолу из мајсторске радионице. 2020. године, поред Мастер оф Артс дипломе, Ана је примила и ЛРАМ Диплому од Kраљевске Академије (Licentiate of the Royal Academy of Music) - професионалну лиценцу/диплому за учитеље/професоре музике које издаје ова престижна институција. Након ових студија у Лондону, Ана је постала први квалификовани барокни виолиста у својој матичној земљи, где активно ради на размени источне и западне музичке традиције тога периода, као и на педагошком аспекту истог.

Бројне активности младе виолисткиње Ане Торбице у земљи и иностранству наишле су на одобравање и леп одзив у музичкој јавности. Осећање задовољства је појачано и тиме што је Ана заправо заронила дубоко у област аутентичне барокне музике која још није до краја истражена у нашој средини. Постављање нових стандарда везаних за барокну музику одвија се у целом свету и управо овакав рад младих уметника у Србији представља значајан допринос развоју музичке мисли и трајно осветљавање скривених тајни музике.

УМУС се доделом годишње Награде за младе уметника Ани Торбици са задовољством придружује даљим подстицајима за развој барокне музике у Србији.

Љубиша Јовановић

Председник жирија УМУС-а